Samgöngur eru að komast í samt lag á Norður-Jótlandi eftir að óveðurslægð fór þar yfir í gær. Snjó kyngdi niður með þeim afleiðingum að vegir og flugvellir lokuðust klukkustundum saman.
Um það bil þrjú hundruð farþegar voru veðurtepptir í flugstöðinni í Álaborg í Danmörku í nótt vegna hvassviðris og fannfergis. Óveðurslægð fór í gær yfir norðurhluta Jótlands og fleiri landshluta og lamaði samgöngur á landi og í lofti.
Óveðrið olli því að hvorki var hægt að fljúga frá flugvellinum í Álaborg né til hans. Þá lokuðust vegir vegna snjóa þannig að ekki var hægt að flytja fólk á brott í rútum. Enga gistingu var heldur að hafa þannig að fólkið þurfti að halda til í flugstöðvarbyggingunni fram eftir nóttu. Flugbrautirnar opnuðust að nýju um fjögur í nótt.
Þá var gestkvæmt í vöruhúsi IKEA í Álaborg í nótt. Þar gistu um það bil tuttugu og fimm starfsmenn og sex viðskiptavinir. Fréttastofa danska ríkisútvarpsins hefur eftir einum næturgestinum að ekki hafi væst um fólkið. Inni hafi verið bæði bjart og hlýtt.
Áætlunarferðir lesta fóru einnig norður og niður í fannferginu, sem olli því meðal annars að tré brotnuðu og féllu á teinana. Að sögn danskra fjölmiðla voru vinnuflokkar að draga trén í burtu í morgun og lestarferðir komust því smám saman í lag á ný. Stórabeltisbrúin lokaðist vegna veðursins og verður ekki opnuð að nýju fyrr en síðdegis. Troðfullur vöruflutningabíll frá póstþjónustunni Postnord lenti þar í hremmingum, með þeim afleiðingum að hluti farmsins lenti í sjónum. Lögreglumaður frá embætti Suður-Sjálands, Lálands og Falsturs kvaðst óttast að þar hafi allnokkrar jólagjafir farið forgörðum.
Þegar leið á morguninn voru vegir ruddir og bílar sem höfðu fest fjarlægðir, en lögreglan varar vegfarendur við flughálku víða.
Samgöngur eru að komast í samt lag á Norður-Jótlandi eftir að óveðurslægð fór þar yfir í gær. Snjó kyngdi niður með þeim afleiðingum að vegir og flugvellir lokuðust klukkustundum saman. Þrjú hundruð farþegar héldu til í flugstöðinni í Álaborg fram eftir nóttu.